โบรกฯมองหากอังกฤษ OUT! ตลาดหุ้นเสี่ยงลงแรง แนวรับ 1,410 จุด
โบรกฯมองหากอังกฤษ OUT! ตลาดหุ้นเสี่ยงลงแรง แนวรับ 1,410 จุด
24 มิ.ย. 2559

บล.ซีไอเอ็มบี ระบุในบทวิเคราะห์ (22 มิ.ย.) ผลการนับคะแนนเสียงการลงประชามติของอังกฤษ ว่าอังกฤษจะอยู่หรือไปจากอียู คงต้องรอไปถึงตอนบ่ายวันนี้ หากผลปรากฏว่าอังกฤษยังอยู่ก็น่าจะทำให้ดัชนีตลาดหุ้นทั่วโลกในวันนี้ปรับตัวขึ้นแรง โดยเฉพาะตลาดหุ้นในยุโรป เนื่องจากส่วนต่างของค่า P/E 12 เดือนล่วงหน้าระหว่างตลาดหุ้นสหรัฐ (16.5x) และยุโรป (13.9x) ห่างกันมากสุดนับตั้งแต่เดือน ก.ย.ปี 2011 สะท้อนความกังวลเรื่องผลประชามติในอังกฤษ ที่อาจส่งผลต่อเศรษฐกิจและค่าเงินของยุโรป ดังนั้นหากผลออกมาว่าอังกฤษยังอยู่ในอียู ความกังวลจะคลายตัวลง จนทำให้มีแรงซื้อหุ้นในยุโรปรวมทั้งอังกฤษรอบใหม่เข้ามา ดูจากรูปด้านซ้าย
-สำหรับผลต่อตลาดหุ้นเอเชียไม่รวมญี่ปุ่น มองว่าเป็นผลด้านบวกและลบแค่ระยะสั้น คือ ปรับตัวขึ้นและลงแรงๆในช่วงต้นๆ หลังจากนั้นน่าจะย่อตัวลง เพราะภาพใหญ่ในอนาคตของเศรษฐกิจโลก ยุโรป สหรัฐและเอเชีย ยังอยู่เหมือนเดิม เพียงแต่ความกังวลเรื่องอังกฤษที่จะไปยืดเศรษฐกิจยุโรปและโลกหายไป ดังนั้นการขึ้นรอบนี้ของตลาดหุ้นโลก น่าจะเป็นแค่ช่วงสั้นๆ ส่วนการเทรดของตลาดหุ้นเอเชียไม่รวมญี่ปุ่นผ่านค่าP/E 12 เดือนล่วงหน้า พบว่ากำลังเทรดกันที่ค่า P/E แพงสุดเป็นครั้งที่ 3 ในรอบ 5 ปี
-การปรับตัวขึ้นของดัชนีตลาดหุ้นทั่วโลกในวันนี้ จะแรงในยุโรปและอังกฤษ หากผลออกมาว่าอังกฤษยังอยู่ในกลุ่มอียู ส่วนเอเชียดัชนีโดยรวมไม่น่าจะขึ้นได้มาก เพราะไม่ได้ลงมากก่อนหน้านี้ ในทางกลับกันอาจมีเม็ดเงินไหลออกจากเอเชีย กลับไปยังตลาดหุ้นยุโรป อย่างไรก็ตามผลที่เกิดขึ้นยังต้องติดตามกันต่อ เพราะหลังจากนี้จะเข้าสู่ช่วงการประกาศงบ Q2/16 ซึ่งโดยรวมคาดกันว่าอัตราการทำกำไรของหุ้นในสหรัฐและยุโรปยังติดลบ
ดังนั้นในวันนี้หากผลเป็นไปตามคาด คืออังกฤษยังอยู่ในกลุ่มอียู ดัชนี SET น่าจะขึ้นได้ต่อ แต่ไม่ไกล แต่หากผลออกมาว่า ออก ตลาดจะดิ่งลงแรง โดยวันนี้คาดดัชนีจะเปิดในลักษณะผันผวนจนถึงช่วงบ่ายที่จะรู้ผล เนื่องจากการเทรดในเช้านี้ดัชนีตลาดหุ้นในเอเชียขึ้นไม่มากสลับมีแรงขายในบางตลาด ดัชนีล่วงหน้าของสหรัฐปรับตัวลงในแดนลบและค่าเงินปอนด์ถูกขายทำกำไร โดยโพลส์ล่าสุดของ Ipsos บอกว่าคะแนนที่อังกฤษอยู่ในอียู นำ คะแนนที่จะออกที่ 54:46 ส่วน YouGov 52:48 ส่วนผลการนับคะแนนใน 26 เขตจาก 382 เขตกลับปรากฏว่าคะแนนออก นำ อยู่ 52.6 ต่อ 47.4 โดยวันนี้มองแนวต้านที่ 1440-1445 จุด ส่วนแนวรับที่ 1420-1410 จุด กลยุทธ์ให้ขายทำกำไร